******

***Előterjesztés a közlekedésbiztonság növelésére, további trafiboxok telepítésére***

Tisztelt Közgyűlés!

Eger városában az utóbbi időszakban kiemelt figyelmet kapott a közlekedésbiztonság, amelyet több újonnan létesített gyalogos átkelőhely és a nemrég üzembe helyezett trafibox telepítése is alátámaszt. A Vécseyvölgy utcában elhelyezett első trafibox jelentős eredményeket mutatott már a működés első napján is. A trafibox jelenléte önmagában lassításra ösztönzi az autósokat, így segít csökkenteni a gyorshajtás mértékét és egyben a balesetek kockázatát is az érintett útszakaszokon, különösen a forgalmas csomópontok közelében.

A Heves Vármegyei Rendőr-főkapitányság és Eger MJV Önkormányzata közösen végzett helyszíni vizsgálatok során tesz javaslatokat újabb trafiboxok telepítéseinek helyszíneire. Javaslatom szerint a következő trafibox helyszíne a Hajdúhegy városrész Csokonai-Mindszenty szakaszán indokolt.

A Csokonai-Mindszenty útszakasz forgalma naponta változó, átlagosan naponta 4-5 ezer gépjármű halad át, de jellemzően a reggeli és délutáni csúcsidőszakokban a legnagyobb. A reggeli órákban a környező iskolák és munkahelyek miatt jelentős a gépjárműforgalom. A délutáni órákban pedig a hazatérő forgalom növekszik meg. A gyalogosforgalom szintén jelentős, főként a diákok és a helyi lakosok körében. A gépjárművek számára meghatározott sebességhatár betartása sokszor kihívást jelent. Az út viszonylag egyenes és széles, ami ösztönözheti az autósokat a gyorshajtásra. A forgalmi adatok és helyi visszajelzések szerint a gyorshajtás a nap bármely szakaszában tetten érhető. A sebességkorlátozások és trafibox alkalmazása így indokolt lehet, hogy csökkentsék a veszélyt és fenntartsák a biztonságos sebességhatárt.

A Csokonai-Mindszenty útszakasz forgalmi kihívásai megoldhatóak a megfelelő forgalomszabályozási és biztonsági intézkedésekkel. A fentebb javasolt megoldás mint kezdőlépés elősegítheti a biztonságosabb közlekedést, javíthat a lakosság életminőségét. Az önkormányzatnak és a helyi hatóságoknak együttműködve kell kidolgozniuk a részletes terveket, hogy hosszú távon biztosítsák a terület fenntartható forgalomkezelését és biztonságát.

Kérem a képviselő-testületet, hogy javaslatomat támogassa az alábbi határozati javaslat szerint.

Eger, 2024. november 28.

                                                                                            Domán Dániel s.k.

                                                                                                     képviselő

**Határozati javaslat:**

Eger Megyei Jogú Város Önkormányzata Közgyűlése támogatja új trafibox kiépítését a Csokonai-Mindszenty útszakaszon, továbbá felkéri a polgármestert, hogy egyeztesse az új trafibox kiépítésének feltételeit a Heves Vármegyei Rendőr-főkapitánysággal és tegye meg a szükséges intézkedéseket.

**Felelős:** Vágner Ákos polgármester **Határidő:** 2025. december 13.